
    1. DIO

  
    I

     

    Smjelo sam izvukla preostalu mi srž

iz dvije prethodne kože, jedne otežale

od brojnih srdaca, brodova, sidara,

druge puzave i meke kao blato zemlje,

u ritama od nesvršenih ushita,

učinila sam to sa predumišljajem,

poljubivši obadvije ruke ovoj trećoj

i onda poizdalje stala motriti

kako će se moja nova koža prodavati

uokolo, kako li će samo kupovati svijet

  
    II

     

    Da li je išarano staklo očiju,

ta dupkom puna kugla-igračka,

od živog srebra ćelija, također

moja nova koža, put iste puti, i

hoću li prozreti, s one druge strane

ogledala, blistavi sedef cakline,

kad se nestašni konfeti odraza smire,

razbistre irise, hoću li sagledati,

trećim okom makar, i taj,

s prvim krikom dodijeljen mi pogled?

  
    III

     

    Trećim neiskustvom, lakotnijim od svih prvotnih,

obećala sam da ću skočiti u otvor nebeskog,

služeći i ovoj koži, željnoj da se svodom prostre

i gore ostane upisana, ovjekovječena u bljesku,

a mene da za neizvjesno ime podviga zamijeni,

snubeći me i opet, besputnu, zovom roga zemaljskog

  
    IV

     

    Daleko od očiju, predjelima skrovitim

i najbjeljim, zatočenim krilom pazuha,

svrbljivom mekotom kožica među prstima,

neizbježnom ranjivošću tabana, stidljivim

sljepilom prepona, koje ne poznaju sunca,

ne podaju se mjesecu, otkriva mi put moja

svlačljiva kako se podzemnih voda otresla,

i ljutih zanoktica u pandži-ćeliji, i još

zazubica u blatnim guštarama, baš ništa

nije naučila ni ova moja tek stasala koža,

sebi laska, mliječnim zubima meni priča

  
    V

     

    Treća koža prerasla je tričave zapise igle,

jednostavno, ona je obukla novu pancir halju,

indigomrk album lučkih uspomena hitnula je

na koru drveta i sad se igra mladog mjeseca,

obilja drugih dana, tepajući da je tren ništavan,

i da nikad nije taknula sječivo kazaljke,

oćutjela klatno kucavice, tuđe rebro u nutrini,

a izbor će joj ionako biti vatra, voda, nebo,

zemlja, bridi hola da će baš ona izbjeći jednom

od elemenata, ježureći se da je tek rođena,

još nedostupna vlastitom opisu, i da riječ

Koža i nije koža, Riječ, već da postoji samo

prva, druga, treća, čist kožni poredak

  
    VI

     

    Rođeni pupoljak žudnje čini joj se nezamjenjiv,

a olako hita u susret ponuđenom dlanu, ispisuje

u poru otisak, tamo gdje se voljom drugog prostre,

ni čednosti se neće oprijeti, ako je lagano nauči bolu,

ako u pravom trenu zategnem mrežu njenih snutaka,

ona pristaje da bude vlastitoj krvi blud, djevičanska

zalud, samu dok sebe cjeliva, nikad joj prvi put

  
    VII

     

    Zazor moje treće kože pomaljao se u pečatima,

nalik snebljivom tragu mlade beštije, nabirući

nosnice, žareći bubnu opnu suočenu iznebuha

s nekom razgolićenom riječju, koja beslovesno

podiže nogu, čini tako kučka pored drveta,

namješta podvezicu, zviždukavo priziva namiguše,

a te još hrle da joj priđu, dok one druge,

prepredenije, u krznu njuše muk, u podstavu

mog tijela gledaju uzmaći, saviti stub kičme,

ima da se pokloni i ovoj koži, ovom već trećem

uvježbavanju doličnoga stida, skupocjenog i

naručenog na točke, pod vrsnim imenom geparda

  
    VIII

     

    Treća koža prenula se iznebuha,

širokogrudnim otvorom,

ona balon a svijet topli dah odozdo,

malo škakljalište, veliko smijalište,

u kojem su riječi čisto zacenuće,

pokazala im jezik, zube, nepce,

njoj je uokolo sve jezičavo,

zubato, podnebesno, a njen uzlet

njihova jedina uzvišena prilika

  
    IX

     

    Oderu li mi i ovu kožu,

tvora tako svlače,

hoće li kora zemlje

biti moja prava koža,

hoće li nebo

pristati da me obuče?

  
    X

     

    Još jedna da mi je,

koža-natkoža,

slovu bezimena,

žiću pojalica,

oku nevidovna

svemu vidjelica,

divot-koža

šarom upisana,

vilen-koža,

svudgled osijana,

besputna da mi je,

da se ponesem

  
    2. DIO

  
    XI

     

    Ima predjela ove moje treće kože

koje ne mogu doseći pomamom bola,

mramornim mišićima jezika, uzdahom

makar, ne podliježu vjernom opisu,

daleki su žestini moje volje i meni

preostaje tek da pljunem na ono

što je preda mnom, a sve beskrilni,

uvredljivi djelići, prsti, stopala,

dlanovi, koji ne žele izgubiti olako

svoj blijedi obraz, pritom nimalo

ne mareći za pticu koja bez prestanka

mojim plećima putuje, meni nedohvatna

  
    XII

     

    Ponekad se lagano uštine za obraz, takne kapak,

sebi namigne, ili poškaklja pazuha, dobrohotno,

a onda, još nasmijana, iskričavom zjenicom uoči

meki spokoj podlaktice, poturi je plamenu, vrisne,

ili zareže kuhinjskim nožem dlan, onako usput, dok

guli koru krumpiru, malo zakine i sebi, opet vrisne,

uvrijeđeno, a htjela je samo virnuti napolje,

s one strane iznutrice, zaskočiti otajstvo pokorice

  
    XIII

     

    Svukla je šaptom svoju kožu ispod tjeskobe kapaka,

po svim propisima školskog udžbenika,

pazeći da pocrveni na mjestima označenim strelicom

i da bude modra kao žilje viteza, tamo

gdje se srčano ukrštaju putevi neizvjesnih podviga,

pratila je pomno ostrvljenu britvu putokaza,

rasplitala redom plahe kike bicepsa, sve dok joj nisu

poispadale kosti iz brzoplete kutije usana,

niti su joj sve kosti bile na broju,

niti su joj uzdasi zdušno izlazili u susret,

tetivu sunčanog kola sfinktera nije zauzdala na vrijeme,

tražeći vlastiti neprikosnoven opis, promrsila je

svega nekoliko užasnutih brojalica iz stare čitanke,

podižući očne kapke u nevjerici

  
    XIV

     

    Okrenem je vjetru, bez nje ga nema,

uznese srhove peludi, utopim je vodi,

bez nje je nema, nabrekne, pusti mliječ,

podam je suncu, ponese zemlju na plećima,

zjenicom ožeže, pronesem je trgom,

na šiljku pokožice vrišti svoju cijenu,

sve je u njoj zapisano, led, vatra, bol,

bez nje zatrto, u njoj oholo,

sve dok se ne prometne u brbljav,

islužen žal, providan pokrov negdanjeg

blaga zemaljskog, dok šapnem ničiji

  
    XV

     

    Ispod kože mladih, zaklanih jaganjaca,

jeftinih beštija,

kojima je ovo jedan od lakših života,

ustrojila sam onu drugu, vlastitu,

i sad se obadvije pokreću složno,

zajedničkim rubom ponesene,

janjeća i ova moja,

na pogon istog noža narečene

  
    XVI

     

    Opijevali su svagda svoj kosmat glas,

sladostrasni krčazi ove kože prakože,

beštijali mesa do nebesa,

ne bi li se kako uzapeli, ne bi li se

višnjem dovinuli,

da se ne bi dušom potvorili?

  
    XVII

     

    Noću i ova koža snuje zaredom,

između nožnog palca i tjemena,

u slanim prijevojima tetiva,

sapetim lukovima bicepsa,

oslikanoj kaplji oka,

kako da se svodom prostre, osili

pučinom, pomami ljutom stihijom,

prometne u još neviđenu

zemnu neman koja će je učiniti

nedosežnom munji, div-valima,

doboga srditoj pijavici ili

nekoj drugoj, jednako uznositoj,

neizbježno nebeskoj pojavi

  
    XVIII

     

    Raspeta na kosti, raspeta na kosti,

ali i križ je zaptiven u drvetu,

i zviježđe stiješnjeno u kožu svoda,

isposniku ciči bič u ruci,

do prvog grijeha da mu je dosegnuti,

svoj prezir ćuti,

putanju blagovijesti u krvi će zadobiti,

svejedno što tamne obrazi i neprestano

pada noć i pore mimo zvijezda što su i

zvijezde mimo se, svaka od svake uzmiče

     

  
    XIX

     

    Stidi se udarca ljudskog dlana, noža u ruci

plaši se kao pasjih zuba ili zmijskog ujeda,

koji je u bivšim životima prošao mimo nje,

a pogazila već drugi, sasvim prosjenjen svlak

  
    XX

     

    Namreškana oko zglobova, tananim propisima

svoga prostiranja poštuje među bjeloočnice,

u nokte prelazi blistavom glatkoćom, kapak

podiže poslušno, na za to predviđenom mjestu,

u susretima nabire se znalački,

ubaci konfete osmijeha u pitome pejzaže bora,

već prema prigodi osjenči zjene ironijom,

sve dok joj u spokoj ne zađe sječivo

ili tek vršak igle istjera jednu kap,

krikom beštije zagrize ona ujed,

sebi prašta sve, nad kožom pisana joj koža

  
    XXI

     

    Usoljena krvlju, znojem, suzama,

ova put preporučuje se drugom

trajanju, tuđem imenu, pod kojim

će se vječnost u njoj sklupčati,

da bude bi mučikoža, ova koža,

zaboravom sva nekoža, ni soli

prah, ni zavještanja vlažan trag,

u tajac kamen kad se prometne

     

  
    XXII

     

    Vječito htjela bi da bijela bude i

da je glatka, mliječna, svakoj koži

uzorita, da bude što i ticala oka,

laka i svilasta dok je meko maze,

bez ijednog uboda, tragova zuba

u njenoj vrsnoći da se ne nađe,

ni u najskrovitijim pregibima ogledala,

makar tek propupalu mila krv, vazda

da je neokaljana, ova koža bi da je

nad kožama uzvišena, čista toliko da

joj ni žar utrobe uditi ne može, nikad

da je ne oprlji, da je nikad ne oplodi

ona iskra iz nutrine što se prikrada,

jedinoj svojoj koži da užeže svlak

  
    XXIII

     

    Poda li se pjenušavim gejzirima žlijezda, mliječi

pitomih nebaca u opni usne duplje, glatkoći susreta

u paučini pljuvačke, ušećeri li hitro ljute sokove

bespuća, duž putanje u koži upisana joj slast i

nebesno je savršenstvo pahulje koja se topi i sliježe

u pupoljcima jezika, tako se meko sliježe i ramenima,

u drobu mozga legu se sazviježđa od čokolade,

blistaju kristali pistacchio-leda za koje zalazi meden

mjesec, pusle ždrijelo poju, grlu žude jagode i zlatni

štapići od marcipana vrebaju da prhke komete djetinjstva

padnu u raslinje zazubica, tuda skita doživljaj od vanilije,

trskom klizi šerbet i kakao-sirup vrije u city-suton,

obliže li sebe, posisa točan pčelinji zbir, ušuška rezak

nerv u mamnu posteljicu saća, slatkoža joj koža

  
    XXIV

     

    Biva da pustoš zajazi pore,

pohara šumovite predjele

žudnje, pokida tanke niti

koje vode u sokovnike utrobe,

usiri krv, klone kucavica,

polegnu sva ćutila,

između pješčanih dina kože

nema ni pijavice disanja i

tek strah, odnekud iz nutrine,

pregrize opnu, privede slanu,

usplahirenu kap spasenja

  
    XXV

     

    Jutrom, to je savršena glatkoća jezera,

pramena izmaglica isparava dah noći i

nema još ni ptičje sjenke povrh vode

da je takne i namreška u letu, odozgo i

postrance plutaju tek nemoćni odrazi

u čednim kristalima na uranku, nitko joj

ništa ne može dok čeka da se prene,

da joj u krilo padne naranča, osladi meso

ili naiđe zaludljiv došljak, uzbiba šapat,

užeže dodir onog drugog, nebeski okus

raspeća, ponudi uzašašće zamiruće puti

  
    XXVI

     

    Tuđu je put odmah snatrila u porama,

kako već utroba žita ište, grlo voda,

a da još ni svoju nije čestito obašla,

s one druge strane, ispod pokorice,

zabravljena muči plot,

do nje samo pustovoljni vali pristižu,

vlastita biva koža stara pokora zemaljska,

beskrajan predio, a staze kojima se ide

jedna te ista raskršća utvara

od gladi, žeđi, neutaživa poja svile

  
    XXVII

     

    Put bi da zaobiđe mjesta bivšeg bluda,

da zamijeni vrutak napudranim valima

pustinje, daleko od razuzdanih sokova

prisjećanja, a nisu li baš zrnca pijeska

one iste srsi u porama, beštija bestidno

snubi iznutra, mori obruče, luči svoje

nabreknuće, i u trenutku će se istokrvna

opet prenuti, objahujući i ovaj oprez

  
    XXVIII

     

    Ako je Svevišnjega put,

što se mojom zove,

što me nutka hrsima,

što me gona srsima,

što me na zub zvijerima,

što me pujda bijesima,

što me u kal niščima,

ova koža pod nebesima,

što me dušom potvori, što

  
    3. DIO

  
    XXIX

     

    Otresla je perutave konfete prošlosti,

presvukla nokat po nokat, vlas navlas,

a sve sam to već jednom slutila,

promiče pored vlastitih ušiju nečujno,

slijepo pored očiju,

s okusom zaludnog komada mesa u ustima,

i takva koža bi da stasa nebu

tek uparađenim srcem,

za koje i ne znam pravo da li je tu

ili ja olako vjerujem kucavici, svejednako

gladujući ljepljivim čudima uokolo,

rilcima pora, jabukom oka, školjkom uha,

s ružom među zubima,

klanjam imena stvari,

a ćutim već da mi ni ova koža

ništa ne obećava dok tako prolazim

mimo svoje puti, mimo same sebe, netaknuta

  
    XXX

     

    Ispod ove kože, svuče li se, ima još jedna,

a ispod ove još jedna biljolika joj narav,

u cvijetu lukovice sva li leži tajna,

tu li njeni prsti sebi mrse spokoj,

iz nje ljušte broj, a kad se samo sjetim,

užagri li, proključa ona,

orose li njeni sjekutići, jezik pregriza,

na oblaporne riječi oštri zazubice,

biva mesožudna

  
    XXXI

     

    Tek što joj duž kičme nabreknu vatreni patuljci srdžbe,

odapinje strijelu potiljku, podiže narod vilenjaka

put žile kucavice, poziva na juriš stanovnike tustih

predjela oko pupka, dovoljno da uskrsne neviđena šuma

paprati, u jatu nagrnu arheopteriksi kljucajući pleksiglas,

nećeš prepasti ove ptice, ove ptice nadlijeću svaku

nedoumicu, ispod puste cakline očiju čuje se još uvijek

sitan janjeći blej, u dolini ove slane, na ugaru raspete kože

  
    XXXII

     

    Ponekad sebe zamišlja pernato ili ljuskavo,

dok nebu gleda pod krilo, vodama u krljušt,

krljušna, bude neman, pernat stvor, albino

pogled svinje, iza bijelih trepavica, sjeća se

onih drugih života, pitajući se putuje li

ona to unaprijed ili unatrag, da, možda, nije

previdjela, pogazila nekada datu riječ?

  
    XXXIII

     

    Sve čini da nikad ništa ne nauči,

prisutna da bude, moli skrušeno,

u travi vonj, u vodi voden stvor,

na suncu da se presijava ushitom

lasice, planktonom da joj blistaju

noćne čeljusti, da se obljubi hoće,

eto što, svakoj koži da je uljeznica

  
    XXXIV

     

    Zaskoči me, klikne u njoj trava, zažeđaju izbojci,

ispod glatkih stećaka žege, u noktima, usplahiri se

žilje, zelenim srsima uzbibaju livade moje kože,

pristignu pejzaži žudnje do usnatog nara pokožice,

to zija put iz gladnih režnjeva potiljka, vinom i žitom

nadme se posuda moga tijela, pod zemljom sam i

pod suncem ove kože, od prve riječi prahu me podaje

  
    XXXV

     

    Staklenih očiju, opranih zuba, postrojenih u osmijeh

svome tvorcu, s prividom glave jelena na zidu i

vonjem lakirane kuke među nozdrvama,

ova koža posrće olako, ponaša se bestjelesno,

taknem li je nabreklim prstom, pada mi na dušu

punu sluzi, krvi, kostiju, a iza suhe pikule njezinog oka

tek piljevina, prah umorenog drveta je mori,

čini se da je jedno prst božiji, a ono drugo moj

  
    XXXVI

     

    Sitan, dodir sasvim ovlaš, a utisne mrlju,

onda melankolična krv to s gađenjem obilazi,

kažnjava ujed poljupca, svijet je nasrtljiv svrab

u krtoj tetovaži ove puti, štavljene poodavno,

nju već naseljava lakom podzemni soj,

i dok mrtve ćelije polako klize tlu, ova koža

naočigled se svlači s jabučica lubanje, olako

napušta sve ključne kosti, slaže zglob na zglob,

ostavljajući tek prazno odijelo na vješalici

  
    XXXVII

     

    Odjednom bi da joj predem o nekim davnim

podvizima, o znoju kapi konja vilovitih,

o haljini od sunca satkanoj, o vitim kulama

do božjeg koljena što vode, daljinama bi

da se poda sjenovitim, gdje vrli ratnici čekaju

njen zov i ja više ne znam kuda da je pronosim

ni što mi je činiti s takvom svojom kožom,

da joj prosto tepam da više nije mlada, nije

  
    XXXVIII

     

    Porekne li sebe toliko da je više nitko ne može vidjeti,

njome drugo da prolazi, sve što sjenku nosi, glasa se,

nju više da ne čuje, nju da ne takne, samo ja da poznam

njen muk, znam njen lik, zar svoje ime ja ne prozivam

pod takvom svojom kožom, dam li riječ, zar ne otvaram

sva vrata, sve caklene prozore, a ne mogu unići u kuću

ove puti, u vlastite pokore srhove, ne mogu, čudno

  
    XXXIX

     

    Treća koža umišlja povremeno sebi neku treću sreću,

koja će joj biti dodijeljena pukim rasporedom,

ona ni ovaj put ne umije uteći uspaljenoj igri brojeva,

koji tako olako slijede jedan iza drugog, jedan ispod

drugog, iznad i iznutra cijepali su dvije prethodnice,

pozivali na križ, trojedno im njihovo pamćenje,

šagrinsko je đavolje znamenje, prosta im i ova koža

  
    XL

     

    U mezgri tijela vajka se,

ledenom slušnjom,

zenit ove kože, dok broji prve

sjeni voštane, snatreći

zrno žita, meso mamuta,

ova bi plot, u magnovenju,

još hiljadu godina,

sa mnom ili bez mene,

žudi da ne uvene,

prahom da se ne ospe,

bujom da je ne isposti

ta ista žud, tako prastara,

u meni rođena, sva molitvena

u svom cvatu, biti tek put,

breskvina ploda brst, biti

  
    XLI

     

    Odlučiš li mučati čitavom svojom kožom,

dosad si se istom glasala zaludno,

učini svoju odluku nečujnom, zakuni je

pečatom mrkog madeža-ubojice, izluči

ostatke kolebanja slanim putanjama žlijezda,

topot srhova, u kosmatim predjelima tame,

ni šumski čarobnjak ne može načuti,

nitko osim tebe, odlučiš li zatočiti se

bezglasnim ugovorom na jedino svoje vrijeme,

recku po recku dubeći u kori svoje puti,

jednom će već netko drugi, u zakletoj tišini

od tvoje kože, poludjeti umjesto tebe

     

  
    XLII

     

    Potkožila je misao o skorom svanuću boja,

kad sve biva jedna riječ, cjelcata,

i čista zraka sunca u utrobi čovječje ribice

toga će se jutra podati svevidećem jeziku,

i sve što kazuje sveudilj, pod mačem ratnika

uzašašća, jednim će imenom prisegnuti

  
    XLIII

     

    Nježno s ovom trećom, možda posljednjom kožom,

daleko od plamena, daleko od voda smutljivih,

a kapima znoja svaka hvala što sraslost pronose

ove blijede pokorice s mojom molitvom,

i hvala porama što pitomo luče blagi uzdah nutrine,

već su dvije kože na meni izgorjele,

kano životopis ucrtan na halji,

zato nek mi treća bude od ovog i od onog svijeta,

koliko svoja, toliko neka ište,

ne bojeći se riječi olako prokazanih,

ni djela već jednom viđenih,

i nek željkuje hoćna onu tuđu žud,

samu da sebe ne gladuje, molim se, bar ovaj put

     

  
    XLIV

     

    Ožiljke ispisuje riječima o svijetu vrućih sječiva,

strmih litica, leda ili bezglavih vilica velike ribe,

sve su riječi na strani ove kože i sve što rekne

služi njenoj vapećoj mekoći, mesa uvijek gladuje,

od posta i odustanaka vrišti, ne da se skinuti s kosti,

i bog u njoj očajava sve dok je ne otjera zapoviješću,

posljednjega dana šutnje, do srži ustukne poražena

tvrdoćom tuđe riječi, nijema već, pristaje da bude

sječivo, litica, led, ili bezglava vilica nemani, bar

  
    4. DIO

  
    XLV

     

    Vidjela sam u svitanje kako drži u ruci nečiju riječ,

prinosi je ustima, nijemo guta pokoru, naoko je sva

u vrućici, razodijeva strahom svoju sjenku na zidu,

skida tabane i listove, odvrće koljeno po koljeno,

odlaže umorna bedra, predahne među udovima,

na trenutak je dijete okruženo razbacanim igračkama,

još uvijek svaku može doseći, taknuti vlastiti svlak,

ili se još jednom zakleti da neće ustuknuti,

radije jezik pregriza, tišinom nadahne krik,

sad već s nježnošću čupka duge rukavice,

zubima luči prst po prst, otresa nadlaktice,

još samo gordost podviga da iscijedi iz očiju i

obavila je sve što može, ostade joj tek smješljiv torzo

da se nadima pred ogledalom, trup pun srcolikih

uspomena, doplutao iz nekog dalekog grijeha,

tamo gdje se slavilo do zore i više se nema kad

otpočinuti, djenuti se u prispodobiv, još jučerašnji odraz

     

  
    XLVI

     

    I ove noći talasao je pod mojom kožom nečiji

nepoznati porok, mreškajući skrovitu uvalu,

nalik na posljednje utočište,

kad sam se probudila i stala tražiti svoje prisustvo

u svemu tome, čujem – put se moja zakopčava

preda mnom, tako to biva poslije bluda,

tako krutne samo tuđa halja,

toliko da joj više ne mogu prići jezikom, prodrijeti

u neki od vlažnih, za mene stvorenih otvora,

zar se nismo baš tu sretale, dvije sestre,

rađale smo jedna drugu u istom dahu,

a sad preko noći niču snubljive usne stranca,

gnijezde se u kolijevci divlji ushiti,

mojom kožom odjeveni, mojom kožom poneseni

  
    XLVII

     

    Dočekala sam i to, prošaptala je kad se otvorio zijev

plamene boleštine i niklo grdno cvijeće mesojeđa,

kad je pokuljalo napolje ono što je ridalo unutra,

kad je presjeklo usijanom oštricom da će u dim i prah,

onako kako od bunike i mlječike izgaraju rosne utvare

pastirica o podne, i propinju se pomamne ždrebice

po vrištavim goblenima, pronosila se punim grlom moja

put posred žliježđa, ispod samoniklih sunaca, a vidi sad,

na livadama ove kože još samo šapat da je zatraviti

  
    XLVIII

     

    U nemilost ću svaki vrutak neutažive ti žeđi,

nezajažljive ti gladi, i sve to žarom ove iste puti,

pa će na doboš stopa po stopa tvojih uzdaha,

pa će pohota u ruke princa tame,

kako li samo zijaju tvoje zjenice danju,

ali padne noć, pa se više nema u što gledati i

nema se više iz čega piti halapljivim posudama očiju,

i tko će ti onda znati koja si ti, čija si ti,

tako će tebi biti, kožo moja,

pa ćeš ti još moliti ovu mene da ne činim to,

a moja ti se koža smije drskim zubima mladunčeta,

neumoljiva je ona preda mnom, nezamjenjiva je ona meni

  
    XLIX

     

    Dozivaš se odjekom koji su ti drugi namrijeli,

spiralnim opnama sebe same – samu sebe slušaš

ili ti se isprva samo pričulo, pa opet pričulo,

sve dok nisi povjerovala na riječ,

stiješnjena između glasova nekih drugih ćelija,

koje su ropski disale ispod tvoga bila,

sišući dodijeljeni usud, kako drukčije iznijeti sebe

ako ne zubima i nepcem, držeći se jednog imena,

zveckajući alkom udjenutom u jezik,

tvoja koža – lažikoža

  
    L

     

    Događa li se to meni ili mojoj koži,

upitala sam vlažnim naborima jezika

nju samu njom samom,

kao da će netko treći, zlatoust,

nešto izgovoriti umjesto nas

  
    LI

     

    Kojom kožom da se pomolim, upitala sam biljege,

sitne putokaze popadale na moja ramena,

traži li to od mene nečiji teret da se sagnem,

ili bi radije da podignem oči, prebrojavajući

samohodna zviježđa, možda je već pijesak

ta put, koja se prostire nada mnom,

možda će niknuti cvijet u kamenom hropcu,

iz ove moje pustinjske, tuđom rukom narečene kože

  
    LII

     

    Kučko, kožo, kažem joj

dok šaram prstom njezinim površjem,

kako sebe ljubiti

svojom vlastitom pokoricom,

onako kako tobom tuđu neku ljubim,

i kako tuđa meni uzvraća,

gluha si i slijepa za molitve

koje ti od mene dolaze

i toliko me već puta ne voliš,

kao da ti je sto godina,

kako onda s tobom,

zar samo ovim jednim jezikom,

mučki tebe ljubiti, sebe ljubiti, kožo,

pohotom nijemog ljubavnika?

  
    LIII

     

    Uhvatila sam joj skriveni rukopis,

u vlastitim jagodicama prstiju,

njen ručni rad u predvečerje,

a šuštalo je kao dudov svilac,

dok bijesnu halju joj obećava,

koju će jednom skinuti, onako

kako mlade beštije sitnim trikom

nečijeg postojanja,

nečijeg nepostojanja,

paraju posuđene riječi,

a mora li baš tako biti,

svlačljiva kožo,

pod tvojom haljom premala diše

tajna, taru se već pročitani podvizi

  
    LIV

     

    Možemo izbaviti jedna drugu,

izbaviti se jedna od druge,

šapćem joj kroz mala okna

koja mi je ostavila da je gledam,

da joj govorim,

pohodim je jagodicom prsta,

u sebe samu se otiskuje,

udarim li šakom po grudima,

jaukne opruga, bane iz kutije

u koju je zaptiven strah,

nisam dužna nijednoj zemnoj boli,

tako ona vrišti, ne da na se,

okrenem licem u lice, tu tek naopako

zatvara oči i uši, kuka za sobom,

laže da se i opet našla pred

nekim zaumnim prizorom

  
    LV

     

    Imala je čitavo beskrajno tijelo na raspolaganju,

a ponajviše zurila u dvije svoje ruke,

onako kako čini lijeni kovač, tobože zamišljeno

stvorenje, koje nikako da se dohvati alata,

ali zato pozna i najmanji prst, lom svakog zgloba,

nabore dlana, godove mekog živopisa,

i jalov napor palca da se odupre stvarima,

ali što započeti sa toliko toga nadohvat,

od ramena do lakta, od lakta sve do jagodica,

s rukama od zlata, a opet dan na dan, s jednog

istog mjesta proničući krtu bjelinu koščica

pod kožom, i dvije suhe šake pune lake zemlje

  
    LVI

     

    Riječi koje sam vidjela samo između korica,

ispošćene riječi s kože jezika i usana,

ni nalik na list one biljke koju prvo zagrizaš

pa ti onda kažu njeno ime, a ti ga utisneš

u zelene sokove pamćenja, eto, takve riječi

krase ovu kožu, dok se tare ćelijom o ćeliju,

dok se lijevom u desnoj ruci goneta,

u zaptu od papira steru se po njoj usudi,

nema ovdje stranputice da zanese došljaka

i svakog neprijatelja, kako to već biva na karti

nepoznate zemlje koja vodi u puste čestare i

u ponore gdje gladne ptice vrebaju na uzlet

tuđeg mesa, ova je koža sebe presita,

dok se sama o sebe piše, ova je koža

prečitana, očima se u oči sebi podsmijeva

  
    LVII

     

    Zna biti prijetvorno ispod ove kože,

zna ona biti prava beštija,

nezahvalna kao stari kruh,

rukom li ruku zagrlim,

priljubim meko dlanove,

a oni već u tuđe umiješali se prste,

mojim bilom tuđe bilo snube,

iza mojih leđa ova se koža sebi inati,

sama se sa sobom svađa,

privedem li gnjevan pogled zjenici,

ona zakreće glavu, potura nijemi zatiljak,

u zrcalu je kosmat stvor,

u nekom trećem oku bestidna je

ona koža koja tako radi,

moj mi jezik plazi, mene prezire

  
    LVIII

     

    Žudi pokatkad sebi da je najbliže,

i da ništa što postoji ne bude nadomak nje,

takne je prah onog drugog,

njoj to biva ujed tuđe stvarnosti,

a jest i sama nekakav božji stvor,

tamo sveljubnica, i sva od puti,

a ono ukleta joj narav,

od ovog svijeta kao da ne dolazi,

u svome biću kao da ne stanuje,

od vode hoće u žeđ da se prometne,

radije presahla, od vatre da je vriskom

pročisti, pa pepelom da sebe pospe,

od zemlje traži nebu da se vine,

od neba da već skine teret imena s nje

  
    LIX

     

    Rado bi užitak neprestani a uvijek

u stazu zagledana,

od sebe odlazi, sebi se vraća,

ili je već bila tu ili će tek biti,

čuva dvije kutije u kojima zveckaju

novčići njena vremena,

a rado bi da se ništa ne čuje,

ali kako kad i u tišini sebe doziva,

zapljusnu je stara mora

dok se napreže školjkama,

pa joj uši i nehotice stanu rasti,

čuje kako bubre u njima pusti vali,

onda bude gnjevna što je tako ušata,

nije joj lako samoj sa sobom biti,

tako goropadnoj, okatoj i ušatoj

  
    LX

     

    Nisi tek rođena pa da samo s usana

sišeš utjehu, ja da zapijevam,

a ti sanana kod očiju,

uvijek možeš iznjedriti grlen usklik

u zakucima koje ne poznaš dovoljno,

na običnom ti mjestu valja postojati,

ostala si ista posred vriska,

netaknuta između dva uzdisaja, i, gle!

dok se budiš gnjevna pravo si mladunče,

treba samo zasukati kapke,

okrenuti i drugi obraz,

još ćeš ti sresti kožu kakvu nikad nisi,

još ćeš ti pristati na što nikad ne bi!

     

  
    LXI

     

    Tebi šapćem, tobom se ošaptavam,

u tebe mi je sve,

u tebi stanuje moja vatra,

u tebe ključ od prvog žiška,

ti si moje jedino samište,

meni moraš otvoriti i pustiti me u se,

i moraš zatvoriti za mnom

i biti neumoljiva pred onim

koji hoće unutra, a nije naša krv,

u tebi samo ja umijem žuditi napolje,

ti si moja puna kuća

  
    LXII

     

    I kad si presita svekolikog jastva, glad

svoju gladuješ, puti moja samojedna,

kud god da pođem, ti se nudiš,

udarim dlanom o dlan, evo tebe,

posjetim pazuha, ti se smiješiš,

dirnem pupak, eto meni ponuda,

toliki zovu predjeli,

zađem li među bedra, bubri znoj

putene vrtoglavice, posišem palac,

hrle prisjećanja, u mlado vrijeme

tu se prsio mliječni zov,

bilo je nalik trubljama u rajskom vrtu,

vjerovala sam tada u reski slad prve jabuke,

a još se nije rodio onaj

koji se sjeća njena okusa,

kako onda dalje,

kad taj ne dolazi, iz ovog tijela u koji vrt?

